input: PROVEDBENA UREDBA KOMISIJE (EU) br. 898/2014
  оd 18. kolovoza 2014.
  o stavljanju izvan snage konačne antidampinške pristojbe na uvoz aktivnog ugljena u prahu podrijetlom iz Narodne Republike Kine nakon revizije nakon isteka mjera u skladu s člankom 11. stavkom 2. Uredbe Vijeća (EZ) br. 1225/2009
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 9. i članak 11. stavak 2.,
  budući da:
  A. POSTUPAK
  1. Mjere na snazi
  (1)
  Nakon antidampinškog ispitnog postupka („početni ispitni postupak”) Vijeće je Uredbom (EZ) br. 1006/96 (2) uvelo konačnu antidampinšku pristojbu na uvoz aktivnog ugljena u prahu trenutačno obuhvaćenog oznakom KN ex 3802 10 00 podrijetlom iz Narodne Republike Kine („NRK”) („konačne antidampinške mjere”). Te su mjere bile u obliku fiksne pristojbe od 323 EUR po toni (neto težine).
  (2)
  Nakon dvije revizije nakon isteka mjera, Vijeće je Uredbom (EZ) br. 1011/2002 (3) i Uredbom (EZ) br. 649/2008 (4) zadržalo mjere na snazi („prva revizija nakon isteka mjera” odnosno „druga revizija nakon isteka mjera”).
  2. Zahtjev za reviziju nakon isteka mjera
  (3)
  Nakon objave obavijesti o skorom isteku (5) konačnih antidampinških mjera na snazi, Komisija je 9. travnja 2013. primila zahtjev za pokretanje revizije nakon isteka tih mjera u skladu s člankom 11. stavkom 2. Osnovne uredbe. Zahtjev za reviziju podnijeli su Cabot Norit Nederland B.V. i Cabot Norit (UK) Ltd (u daljnjem tekstu „podnositelji zahtjeva”) u ime proizvođača koji predstavljaju većinski udio ukupne proizvodnje aktivnog ugljena u prahu u Uniji, u ovom slučaju više od 25 %.
  (4)
  Zahtjev se temeljio na činjenici da bi istekom mjera vjerojatno došlo do nastavka dampinga i ponavljanja štete industriji Unije.
  3. Pokretanje revizije nakon isteka mjera
  (5)
  Utvrdivši nakon savjetovanja sa Savjetodavnim odborom da postoje dostatni dokazi za pokretanje revizije nakon isteka mjera, Komisija je 6. srpnja 2013. objavljivanjem obavijesti u Službenom listu Europske unije (6) („Obavijest o pokretanju revizije”) najavila pokretanje revizije nakon isteka mjera u skladu s člankom 11. stavkom 2. Osnovne uredbe.
  B. POVLAČENJE ZAHTJEVA ZA REVIZIJU NAKON ISTEKA MJERA I PREKID POSTUPKA
  (6)
  Dopisom upućenim Komisiji 7. svibnja 2014., podnositelji zahtjeva službeno su povukli svoj zahtjev za reviziju nakon isteka mjera.
  (7)
  U skladu s člankom 9. stavkom 1. Osnovne uredbe postupak se može prekinuti ako se zahtjev za reviziju povuče uz uvjet da takav prekid nije protivan interesu Unije.
  (8)
  Ispitnim postupkom nisu otkriveni razlozi zbog kojih bi navedeni prekid bio protivan interesu Unije. Stoga je Komisija zaključila da se postupak treba prekinuti, a važeća antidampinška pristojba staviti izvan snage.
  (9)
  Zainteresirane strane o tome su obaviještene te im je omogućeno podnošenje primjedbi. Nisu primljene nikakve primjedbe.
  (10)
  Komisija stoga zaključuje da bi se antidampinški postupak koji se odnosi na uvoz u Uniju aktivnog ugljena u prahu podrijetlom iz NRK-a trebao prekinuti te da bi se antidampinška pristojba trebala staviti izvan snage.
  (11)
  Stavljanje izvan snage mjera predviđenih ovom Uredbom u skladu je s mišljenjem Odbora osnovanog člankom 15. stavkom 1. Osnovne uredbe,
  DONIJELA JE OVU UREDBU:
  Članak 1.
  Antidampinška pristojba na uvoz aktivnog ugljena u prahu trenutačno obuhvaćenog oznakom KN ex 3802 10 00 (oznaka TARIC 3802100020) podrijetlom iz Narodne Republike Kine stavlja se izvan snage, a postupak u vezi s time prekida se.
  Članak 2.
  Ova Uredba stupa na snagu sljedećeg dana od dana objave u Službenom listu Europske unije.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 18. kolovoza 2014.